b'\n_START_ARTICLE_\nIniciativa del Poble Valenci\xc3\xa0\n_START_SECTION_\nFundaci\xc3\xb3\n_START_PARAGRAPH_\nLa majoria dels seus components fundadors provenen de la formaci\xc3\xb3 Esquerra Unida del Pa\xc3\xads Valenci\xc3\xa0, concretament del corrent cr\xc3\xadtic Esquerra i Pa\xc3\xads. Partidaris dels acords que van possibilitar la coalici\xc3\xb3 Comprom\xc3\xads pel Pa\xc3\xads Valenci\xc3\xa0, el frac\xc3\xa0s electoral a les valencianes del 2007 van accelerar la crisi interna a EUPV. El detonant final va ser la confecci\xc3\xb3 de les llistes per a les eleccions generals espanyoles del 9 de mar\xc3\xa7 del 2008, on IdPV va mostrar el seu rebuig als candidats triats per la c\xc3\xbapula del PCPV i va triar-ne els seus propis mitjan\xc3\xa7ant una pol\xc3\xa8mica votaci\xc3\xb3. En vistes de no assolir cap acord, es va dur a terme el trencament en dues candidatures._NEWLINE_IdPV t\xc3\xa9 bones relacions amb el sector considerat fins ara "llamazarista" al partit espanyol Izquierda Abierta (actualment dins d\'IU), aix\xc3\xad com amb els balears d\'IniciativaVerds, els catalans d\'Iniciativa per Catalunya i amb la Chunta Aragonesista. Est\xc3\xa0 implantat sobretot a les comarques de l\'Horta i a la Plana, amb regidors (com \xc3\xa9s el cas de Cabanes, Picanya o Paterna entre d\'altres) i una alcaldia a Otos, sempre dins de Coalici\xc3\xb3 Comprom\xc3\xads. La poblaci\xc3\xb3 m\xc3\xa9s populosa on t\xc3\xa9 representaci\xc3\xb3 \xc3\xa9s Val\xc3\xa8ncia.\n_START_SECTION_\nEleccions de 2011\n_START_PARAGRAPH_\nPer a les eleccions a Corts Valencianes, Iniciativa es va presentar dins la Coalici\xc3\xb3 Comprom\xc3\xads, formada pels seus socis: el BLOC (que va encap\xc3\xa7alar les llistes amb Enric Morera), els Verds - Esquerra Ecologista del Pa\xc3\xads Valenci\xc3\xa0 i Projecte Obert, plataforma pol\xc3\xadtica liderada per l\'ex-coordinador d\'EUPV Joan Rib\xc3\xb3._NEWLINE_La coalici\xc3\xb3 va obtindre 6 diputats a les Corts Valencianes i el 7,03% de vot.\n_START_SECTION_\nEleccions municipals\n_START_PARAGRAPH_\nIniciativa es va presentar majorit\xc3\xa0riament, arreu del Pa\xc3\xads Valenci\xc3\xa0, en coalici\xc3\xb3 amb el BLOC i Els Verds - Esquerra Ecologista del Pa\xc3\xads Valenci\xc3\xa0 (cas de Val\xc3\xa8ncia, Alacant, Elx, etc.). En alguns casos, representant a Comprom\xc3\xads a les localitats on nom\xc3\xa9s tenia pres\xc3\xa8ncia Iniciativa (Cabanes, Picanya, etc.) i en casos puntuals, competint amb el BLOC de forma independent (Pu\xc3\xa7ol, Vila-real, Sueca, El Campello i Castell\xc3\xb3 de la Plana). _NEWLINE_Iniciativa es va presentar dins la coalici\xc3\xb3 Comprom\xc3\xads per Val\xc3\xa8ncia, que va conc\xc3\xb3rrer a les eleccions a l\'alcaldia de la Ciutat de Val\xc3\xa8ncia en 2011. La coalici\xc3\xb3 est\xc3\xa0 integrada per les assemblees locals d\'Iniciativa del Poble Valenci\xc3\xa0, el BLOC i Els Verds Esquerra Ecologista del Pa\xc3\xads Valenci\xc3\xa0 i liderats per Joan Rib\xc3\xb3, provinent de Projecte Obert. La coalici\xc3\xb3 va obtindre 3 regidors a la ciutat de Val\xc3\xa8ncia, un resultat hist\xc3\xb2ric per a una for\xc3\xa7a progressista i nacionalista al Cap i Casal._NEWLINE_A m\xc3\xa9s, va obtindre desenes de regidors i regidores dins la Coalici\xc3\xb3 Municipal Comprom\xc3\xads, destacant per la seua mida localitats com Val\xc3\xa8ncia o Paterna. Una alcaldia amb majoria absoluta, Otos (Vall d\'Albaida) \xc3\xa9s el seu millor resultat._NEWLINE_Pel que fa a les localitats on es present\xc3\xa0 en solitari, Iniciativa va obtindre un regidor a Vila-real, El Campello i Pu\xc3\xa7ol, localitats on el BLOC Nacionalista Valenci\xc3\xa0 tamb\xc3\xa9 va obtenir representaci\xc3\xb3.\n_START_SECTION_\nEleccions de 2019\n_START_PARAGRAPH_\nIPV va tornar a elegir M\xc3\xb3nica Oltra com a candidata a a presid\xc3\xa8ncia del Pa\xc3\xads Valenci\xc3\xa0 pel juny de 2018.\n_START_SECTION_\nEstructura organitzativa\n_START_PARAGRAPH_\nL\'estructura, establerta als seus Estatuts, \xc3\xa9s org\xc3\xa0nica (Portaveus, Consell Executiu i Mesa Nacional) i territorial (Pa\xc3\xads, Comarques, Municipis)._NEWLINE_Els portaveus s\xc3\xb3n M\xc3\xb3nica Oltra (diputada a les Corts Valencianes) i Paco Garcia (diputat a les Corts Valencianes), elegits al III Congr\xc3\xa9s (31 de mar\xc3\xa7, 2012)_NEWLINE_Els integrants del Consell Executiu foren nomenats en la Mesa Nacional del 21 d\'abril de 2012. Els membres de la Mesa Nacional foren triats al III Congr\xc3\xa9s (31 de mar\xc3\xa7 de 2012).'